Spre deosebire de Putin, Navalnîi a fost un adevărat familist
- Dragoș Lefterescu
- 8 martie 2024, 17:37
Spre deosebire de Putin, Navalnîi a fost un adevărat familist, a declarat Ilia Iaşin, într-un articol dedicat politicianului rus.
Ilia Iaşin, care ispășește pedeapsa pentru acuzația că a difuzat "știri false" despre armata rusă, a scris un articol pentru publicaţia The Guardian, în care face o comparaţie între Aleksei Navalnîi şi Vladimir Putin și își exprimă sprijinul său față de soția politicianului ucis, Iulia, care a anunțat că va continua activitatea soțului ei.
"Conservatorismul lui Putin, pură ipocrizie"
Iaşin scrie că Putin vorbește "în mod frecvent și în detaliu" despre valorile conservatoare, citând drept exemplu declaraţiile lui potrivit cărora doar armata rusă îi poate salva pe elevii ucraineni de "toaletele neutre din punct de vedere sexual".
În programul său electoral, după cum notează Ilia Iaşin, Putin pune accent pe familie, aceasta fiind pentru el baza societății ruse, și pe adeziunea la tradiţii şi credinţă, religie.
Dar, toată această retorică este o ipocrizie totală. Pentru Putin, discursul conservator nu este altceva decât un instrument politic, care îl ajută la manipularea conștiinței cetățenilor.
"Putin are un stil de viață imoral "
În realitate, actualul președinte al Rusiei duce un stil de viață imoral, care contrazice valorile pe care el încearcă să le personifice.
În comparație cu Putin, după cum scrie Iaşin, politicianul Aleksei Navalnîi "era o figură mult mai holistică, integră, care stătea pe temelia conservatorismului în sensul sănătos al cuvântului".
"Îl cunoșteam pe Navalnîi de 23 de ani, eram prieteni și îi cunosc bine familia. Pot să mărturisesc că Aleksei era o persoană profund credincioasă, pentru care poruncile «să nu ucizi» și «să nu furi» și etica Predicii de pe Munte nu erau un atribut formal al religiei, ci un reper în viață și o orientare politică.
Pot susţine cu certitudine faptul că, spre deosebire de Putin, Navalnîi a fost și un adevărat familist: un fiu iubitor, un soț și un tată iubitor. Relațiile din familia lui Aleksei, care se bazau pe iubire și respect reciproc, m-au încântat mereu", a declarat Iaşin.
Iulia Navalnaia a preluat activitatea soțului
Reamintind presiunea pe care autoritățile au pus-o asupra familiei lui Navalnîi, în ultimii ani, Ilia Iaşin menţionează că familia sa a fost 'sprijinul său cel mai important, sursa de forță, putere și inspirație' ale politicianului.
În articol, Ilia Iaşin o caracterizează pe Iulia Navalnaia nu doar ca pe o "soție devotată", ci și ca "un important consilier politic al soțului ei, de a cărei părere el ţinea cont în mod invariabil".
"Familia rămâne un suport pentru Navalnîi chiar și după moartea acestuia în închisoare. Din câte se știe, Iulia nu a avut niciodată ambiții independente și nu și-a planificat o carieră politică. Dar, după ce l-a ucis pe Alexei, Putin nu i-a dat de ales, iar Iulia a preluat drapelul luptei.
Bănuiesc că pe Putin îl caracterizează șovinismul și este puțin probabil ca el să perceapă şi să accepte o femeie în calitate de un adversar al său puternic. Dar nu o cunoaște bine pe Iulia și, sunt ferm convins de faptul că își va recunoaşte în curând propria sa greșeală.
Iuliei Navalnaia îi doresc mult succes și, chiar dacă sunt în spatele gratiilor, voi încerca să o susțin", a concluzionat Ilia Iaşin, politician al opoziţiei ruse aflat în detenţie.